
Lietuvos Respublikos žemės ūkio ministro

2013  m.            d. įsakymu Nr. 3D-
PARAMOS LIETUVOS Bitininkystės SEKTORIUI 

2014–2016 METŲ PROGRAMOS ĮGYVENDINIMO taisyklės

I. BENDROSIOS NUOSTATOS

1. Paramos Lietuvos bitininkystės sektoriui 2014–2016 metų programos įgyvendinimo taisyklės (toliau – Taisyklės) parengtos siekiant nustatyti Europos žemės ūkio garantijų fondo ir Lietuvos Respublikos valstybės biudžeto lėšų (toliau – parama) skyrimo tvarką ir reikalavimus asmenims, pretenduojantiems gauti paramą bitininkystės sektoriui.

Taisyklės parengtos atsižvelgiant į 2004 m. balandžio 29 d. Komisijos reglamento Nr. 917/2004, nustatančio išsamias Tarybos reglamento (EB) Nr. 797/2004 dėl priemonių, gerinančių bendras bitininkystės produktų gamybos ir pardavimo sąlygas, įgyvendinimo taisykles (OL 2004 m. specialusis leidimas, 3 skyrius, 46 tomas, p. 250), reikalavimus, su paskutiniais pakeitimais, padarytais 2013 m. rugpjūčio 8 d. Komisijos įgyvendinimo reglamentu (ES) Nr. 768/2013 (OL 2013 L 214, p. 7), 2007 m. spalio 22 d. Tarybos reglamento (EB) Nr. 1234/2007, nustatančio bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (OL 2007 L 299, p. 1), reikalavimus, 2013 m. rugpjūčio 12 d. Komisijos sprendimą Nr. C(2013) 5126, kuriuo patvirtinamos bitininkystės produktų gamybos ir pardavimo gerinimo programos, pateiktos valstybių narių pagal Tarybos reglamentą (EB) Nr. 1234/2007 ir nustatomas Sąjungos įnašo į šias programas dydis, Lietuvos Respublikos Vyriausybės 2006 m. spalio 11 d. nutarimą Nr. 987 „Dėl valstybės institucijų, savivaldybių ir kitų juridinių asmenų, atsakingų už Europos žemės ūkio garantijų fondo priemonių įgyvendinimą, paskyrimo“ (Žin., 2006, Nr. 110-4171), Paramos Lietuvos bitininkystės sektoriui 2014–2016 metų programą, patvirtintą Lietuvos Respublikos žemės ūkio ministro 2013 m. rugsėjo 16 d. įsakymu Nr. 3D-631 (Žin., 2013, Nr. 98-4870) (toliau – Programa).

2. Šiose Taisyklėse vartojamos sąvokos:

Mokėjimo prašymas – nustatytos formos dokumentas, kurį paramos gavėjas teikia Nacionalinės mokėjimo agentūros prie Žemės ūkio ministerijos (toliau – Agentūra) Kaimo plėtros ir žuvininkystės programų departamento teritoriniams paramos administravimo skyriams (toliau – Agentūros teritorinis paramos administravimo skyrius) prašydamas išmokėti paramos lėšas.

Paramos paraiška – nustatytos formos dokumentas, kurį turi užpildyti ir pateikti Agentūros teritoriniams paramos administravimo skyriams pareiškėjas, siekiantis gauti paramą bitininkystės sektoriui 2014–2016 metais.

Patikra vietoje (toliau – patikra) – Agentūros darbuotojų atliekamas fizinis ir (arba) administracinis pareiškėjo ir (ar) paramos gavėjo paramos paraiškoje ir mokėjimo prašyme pateiktų duomenų ir dokumentų patikrinimas Programos priemonės įgyvendinimo vietoje.

Programos priemonės įgyvendinimo laikotarpis (toliau – priemonės įgyvendinimo laikotarpis) – laikotarpis nuo paramos paraiškos užregistravimo Agentūros teritoriniame paramos administravimo skyriuje iki paskutinės mokėjimo prašymo pateikimo Agentūros teritoriniam paramos administravimo skyriui dienos.
Tinkamos finansuoti išlaidos – priemonės įgyvendinimo laikotarpiu paramos gavėjo faktiškai padarytos būtinos išlaidos, atitinkančios Pranešime apie paramos teikimą nurodytas sąlygas ir neprieštaraujančios Europos Sąjungos ir nacionalinių teisės aktų nuostatoms.

II. PARAMOS TIKSLAI IR REMIAMOS PRIEMONĖS

3. Programai įgyvendinti numatytos šios priemonės (toliau – priemonės):

3.1. „Techninė pagalba bitininkams ir jų grupėms“;

3.2. „Varozės kontrolė“;

3.3. „Avilių transportavimo į ganyklas racionalizavimas“;

3.4. „Medaus fizinių ir cheminių savybių analizė“;

3.5. „Bičių šeimų atnaujinimas“;

3.6. „Bitininkystei ir bitininkystės produktams skirtos taikomųjų mokslinių tyrimų programos“.

4. Programos bendrasis tikslas – pagerinti bičių produktų gamybos ir pardavimo sąlygas Lietuvoje bei padidinti medingųjų augalų derlingumą ir produkcijos kokybę remiant pavienius bitininkus, jų grupes ir sąlygų tenkinti bendrus bitininkų poreikius šalies mastu sudarymą.

5. Specialieji tikslai:

5.1. „Techninė pagalba bitininkams ir jų grupėms“ – užtikrinti bitininkystės sektoriaus tvarumą ir plėtrą; skatinti žmonių (ypač jaunimo) susidomėjimą bitininkyste; stiprinti bitininkų asociacijas; teikti paramą organizuojant mokomąsias išvykas; pagerinti informacijos perdavimą, tobulinant ir administruojant interneto svetainę bitininkams, remti bitininkų konsultavimą ir bitininkų asociacijų šalies mastu tęstinių (serijinių) leidinių parengimą ir išleidimą; remti bitininkavimo inventoriaus įsigijimą;
5.2. „Varozės kontrolė“ – sumažinti bičių šeimų sergamumą varoze, tobulinant gydymo technologijas, sumažinti bičių šeimų gydymo nuo varozės išlaidas, skatinti preparatų, kurių likučių meduje nelieka, varozei gydyti naudojimą;

5.3. „Avilių transportavimo į ganyklas racionalizavimas“ – didinti medaus produkcijos kiekį efektyviau panaudojant natūralias bičių ganyklas Lietuvos teritorijoje medingųjų žemės ūkio augalų derlingumui didinti;

5.4. „Medaus fizinių ir cheminių savybių analizė“ – pagerinti realizuojamo medaus kokybę, modernizuojant laboratorinę įrangą medaus kokybę tiriančiose laboratorijose; sumažinti medaus kokybės tyrimų išlaidas bitininkams;

5.5. „Bičių šeimų atnaujinimas“ – pakeisti nežinomos kilmės mažo produktyvumo bičių šeimų motinas didelio produktyvumo, atspariomis ligoms ir kitomis teigiamomis savybėmis pasižyminčiomis bičių motinomis; atkurti ir plėsti bitynus kokybiškomis bičių motinomis; remti naujų avilių įsigijimą; pakeisti susidėvėjusias avilių dalis;

5.6. „Bitininkystei ir bitininkystės produktams skirtos taikomųjų mokslinių tyrimų programos“ – moksliškai pagrįsti bičių produktų gamybos ir prekybos sąlygų pagerinimą vykdant taikomuosius tyrimus (taikomieji moksliniai tyrimai apibrėžti Lietuvos Respublikos mokslo ir studijų įstatyme (Žin., 2009, Nr. 54-2140)) pagal šias kryptis:

5.6.1. bitininkavimo technologijos;

5.6.2. bitininkystės būklė Lietuvoje;

5.6.3. erkių varroa destructor ir kitų bičių ligų sukėlėjų biologija ir kovos su ja priemonės;

5.6.4. bičių genetiniai tyrimai;

5.6.5. bičių ganyklų tyrimai;

5.6.6. bičių produktų savybės;

5.6.7. pesticidų ir sunkiųjų metalų likučiai bičių produktuose;

5.6.8. bičių produktų panaudojimas žmonių sveikatai gerinti;

5.6.9. bičių produktų kokybės savikontrolės tyrimo metodai.

III. Lėšos priemonėms įgyvendinti ir jų kompensavimas

6. Lėšos paramai skiriamos iš Europos žemės ūkio garantijų fondo ir Lietuvos Respublikos valstybės biudžeto pagal taisyklių 1 priede patvirtintą Paramos Lietuvos bitininkystės sektoriui 2014–2016 metų programos finansavimo planą.

7. Visi pareiškėjai turi tvarkyti buhalterinę apskaitą pagal Lietuvos Respublikos teisės aktų reikalavimus nuo paramos paraiškos pateikimo Agentūros teritoriniam paramos administravimo skyriui dienos iki kalendorinių metų pabaigos.

 8. Visoms remiamoms priemonėms, kurioms įgyvendinti paskirta parama, numatytos išlaidos turi būti padarytos nuo paramos paraiškos užregistravimo Agentūros teritoriniame paramos administravimo skyriuje dienos iki einamųjų metų rugsėjo 5 d.

9. Paramos gavėjas pradeda veiklą iš savo arba skolintų lėšų ir teikia Agentūros teritoriniams paramos administravimo skyriams mokėjimo prašymą, pridėdamas išlaidų pagrindimo ir apmokėjimo įrodymo dokumentus. Perkamos prekės turi būti naujos, nenaudotos, perkama technika ir įranga turi atitikti Europos Sąjungos teisės aktų nustatytus saugos reikalavimus.
10. Išlaidos, patirtos įgyvendinant remiamas priemones, kompensuojamos be pridėtinės vertės mokesčio (toliau – PVM).

11. Prekių ir (arba) paslaugų pirkimo PVM, tenkantis paramos daliai, yra kompensuojamas iš Lietuvos Respublikos biudžeto lėšų tiems paramos gavėjams, kurie pagal Lietuvos Respublikos pridėtinės vertės mokesčio įstatymą (Žin., 2002, Nr. 35-1271) neturi ar negalėtų turėti galimybės įtraukti šio PVM į PVM atskaitą. Pareiškėjai, esantys PVM mokėtojais, tačiau paramos paraiškoje prašantys kompensuoti PVM, kartu su paramos paraiška turi pateikti prašymą, kuriame išsamiai pagrįstų, kodėl šio PVM jie negali įtraukti į PVM atskaitą.
IV. GALIMI PAREIŠKĖJAI pagal Paramos Lietuvos bitininkystės sektoriui 

2014–2016 metų programos priemones

12. Paramos paraiškas gali teikti:

12.1. pagal priemonę „Techninė pagalba bitininkams ir jų grupėms“:

12.1.1. mokslo ir studijų institucijos, institucijos, kurių bazėse steigiami regioniniai žemdirbių tęstinio profesinio mokymo centrai (skyriai), patvirtintos Lietuvos Respublikos žemės ūkio ministro 2004 m. spalio 11 d. įsakymu Nr. 3D-547 (Žin., 2004, Nr. 153-5589), ir kitos Lietuvos Respublikos žemės ūkio ministerijos (toliau – Ministerija) nustatyta tvarka akredituotos konsultavimo įstaigos, organizuojančios mokymą, – mokymui organizuoti;

12.1.2. bitininkų asociacijos, kurių viena iš veiklos sričių yra švietimas, mokymas ar kvalifikacijos tobulinimas, pagal asociacijos įstatuose numatytus veiklos tikslus, sritis, rūšis, paskirtį, apimtį ir teritoriją – mokymui organizuoti regiono ar šalies mastu (bitininkams, vaikams, jaunimui), mokomajai išvykai organizuoti, šalies bitininkų interneto svetainei tobulinti ir palaikyti, svetainės informacijai atnaujinti, šalies bitininkų konsultacijoms, šalies bitininkų asociacijų tęstiniams (serijiniams) leidiniams parengti ir išleisti;

12.1.3. bitininkų asociacijų paraiškos mokymui organizuoti regiono ir šalies mastu bei šalies bitininkų konsultacijoms 2014 m. nepriimamos;

12.1.4. bičių laikytojai, turintys ne daugiau kaip 100 bičių šeimų, įregistravę (paramos paraiškos pateikimo dieną) Lietuvos Respublikos žemės ūkio ir kaimo verslo registre žemės ūkio valdą valdytojai arba partneriai ir turintieji bityno pasą. Duomenys Ūkinių gyvūnų registre apie turimą bičių šeimų skaičių turi būti atnaujinti einamaisiais metais arba ne vėliau kaip prieš 3 mėnesius iki paramos paraiškos pateikimo. Jeigu po paramos paraiškos pateikimo sumažėjo laikomų bičių šeimų skaičius dėl nuo paramos gavėjo priklausančių arba dėl nuo paramos gavėjo nepriklausančių aplinkybių (ligos, vagystės ar pan.), per 7 kalendorines dienas apie šį pasikeitimą jis privalo pranešti teritorinei valstybinei maisto ir veterinarijos tarnybai pagal savo bityno registracijos vietą. Jeigu paramos paraiškoje nurodyti duomenys apie turimą bičių šeimų skaičių ir duomenys Ūkinių gyvūnų registre nesutampa, Agentūra vadovaujasi Ūkinių gyvūnų registre esančiais duomenimis;

12.2. pagal priemonę „Varozės kontrolė“ – bitininkų asociacijos;

12.3. pagal priemonę „Avilių transportavimo į ganyklas racionalizavimas“ – bičių laikytojai, turintys ne mažiau kaip 50 bičių šeimų, įregistravę (paramos paraiškos pateikimo dieną) Lietuvos Respublikos žemės ūkio ir kaimo verslo registre žemės ūkio valdą valdytojai arba partneriai ir turintieji bityno pasą. Duomenys Ūkinių gyvūnų registre apie turimą bičių šeimų skaičių turi būti atnaujinti einamaisiais metais arba ne vėliau kaip prieš 3 mėnesius iki paramos paraiškos pateikimo. Jeigu po paramos paraiškos pateikimo sumažėjo laikomų bičių šeimų skaičius dėl nuo paramos gavėjo priklausančių arba dėl nuo paramos gavėjo nepriklausančių aplinkybių (ligos, vagystės ar pan.), per 7 kalendorines dienas apie šį pasikeitimą jis privalo pranešti teritorinei valstybinei maisto ir veterinarijos tarnybai pagal savo bityno registracijos vietą. Jeigu paramos paraiškoje nurodyti duomenys apie turimą bičių šeimų skaičių ir duomenys Ūkinių gyvūnų registre nesutampa, Agentūra vadovaujasi Ūkinių gyvūnų registre esančiais duomenimis;

12.4. pagal priemonę „Medaus fizinių ir cheminių savybių analizė“ – laboratorijos, akredituotos atlikti medaus kokybės tyrimus;

12.5. pagal priemonę „Bičių šeimų atnaujinimas“:

12.5.1. Valstybinės gyvulių veislininkystės priežiūros tarnybos prie Žemės ūkio ministerijos viršininko įsakymu patvirtinti veisliniai bitynai, auginantys veislines bičių motinas;

12.5.2. bičių laikytojai, turintys ne daugiau kaip 49 bičių šeimas, įregistravę (paramos paraiškos pateikimo dieną) Lietuvos Respublikos žemės ūkio ir kaimo verslo registre žemės ūkio valdą valdytojai arba partneriai ir turintieji bityno pasą. Duomenys Ūkinių gyvūnų registre apie turimą bičių šeimų skaičių turi būti atnaujinti einamaisiais metais arba ne vėliau kaip prieš 3 mėnesius iki paramos paraiškos pateikimo. Jeigu po paramos paraiškos pateikimo sumažėjo laikomų bičių šeimų skaičius dėl nuo paramos gavėjo priklausančių arba dėl nuo paramos gavėjo nepriklausančių aplinkybių (ligos, vagystės ar pan.), per 7 kalendorines dienas apie šį pasikeitimą jis privalo pranešti teritorinei valstybinei maisto ir veterinarijos tarnybai pagal savo bityno registracijos vietą. Jeigu paramos paraiškoje nurodyti duomenys apie turimą bičių šeimų skaičių ir duomenys Ūkinių gyvūnų registre nesutampa, Agentūra vadovaujasi Ūkinių gyvūnų registre esančiais duomenimis;
12.6. pagal priemonę „Bitininkystei ir bitininkystės produktams skirtos taikomųjų mokslinių tyrimų programos“ – mokslo ir studijų institucijos;

12.7. jei po paramos paraiškos pateikimo pareiškėjas miršta, parama galės būti mokama asmeniui, perimančiam paramos gavėjo įsipareigojimus ir tęsiančiam veiklą, jei jis įsipareigojimų perėmimo metu atitiks pareiškėjo tinkamumo kriterijus.

V. NETINKAMI PAREIŠKĖJAI

13. Pareiškėjui parama neskiriama, jeigu jis:

13.1. per Agentūros nustatytą terminą nepanaikino mokestinės nepriemokos Lietuvos Respublikos valstybės biudžetui, savivaldybių biudžetams, fondams, į kuriuos mokamus mokesčius administruoja Valstybinė mokesčių inspekcija prie Finansų ministerijos (išskyrus atvejus, kai mokesčių, delspinigių, baudų mokėjimas atidėtas Lietuvos Respublikos teisės aktų nustatyta tvarka arba dėl šių mokesčių, delspinigių, baudų vyksta mokestinis ginčas), ir (arba) įsiskolinimo Valstybinio socialinio draudimo fondo biudžetui;

13.2. paramos paraiškoje arba jos prieduose Agentūrai pateikė neteisingą informaciją arba nuslėpė informaciją, turėsiančią reikšmės vėlesniam sprendimo priėmimui suteikti paramą;

13.3. teikdamas paramos paraišką, nepridėjo reikiamų dokumentų ir trūkstamos informacijos nepateikė Agentūrai per 5 darbo dienas nuo gauto iš Agentūros paklausimo apie dokumentų / duomenų tikslinimą gavimo dienos. Pranešimas laikomas gautu, praėjus 2 darbo dienoms nuo jo išsiuntimo;

13.4. neatitinka 12 punkte nustatytų tinkamumo kriterijų;
13.5. yra patvirtintas paramos gavėju / gauna paramą pagal 2004–2006 m. Kaimo plėtros plano priemonę „Ankstyvo pasitraukimo iš prekinės žemės ūkio gamybos rėmimas“ arba Lietuvos kaimo plėtros 2007–2013 metų programos priemonę „Ankstyvas pasitraukimas iš prekinės žemės ūkio gamybos“, arba yra paramos gavėjo pagal vieną iš šių priemonių sutuoktinis.

VI. KVIETIMAS TEIKTI PARAMOS PARAIŠKAS

14. Pareiškėjai gali teikti paramos paraiškas tik po kvietimo teikti paramos paraiškas (toliau – kvietimas) paskelbimo.

15. Kvietimą skelbia Ministerija „Valstybės žiniose“ ir interneto tinklalapiuose (Ministerijos – www.zum.lt ir Agentūros – www.nma.lt). Kvietimas papildomai gali būti skelbiamas ir kituose leidiniuose, internete bei kitais būdais.

16. Paramos paraiškos, pateiktos po kvietime nustatyto termino pabaigos, nepriimamos.

VII. PARAMOS PARAIŠKOS PILDYMAS, TEIKIMAS IR REGISTRAVIMAS

17. Užpildyta paramos paraiška pagal paramos Lietuvos bitininkystės sektoriui 2014–2016 metų programos priemones (2 priedas) kartu su reikalaujamais dokumentais (ar jų kopijomis), nurodytais Dokumentų, teikiamų kartu su paramos paraiška, sąraše (3 priedas), teisės aktų nustatyta tvarka teikiama Agentūros teritoriniam paramos administravimo skyriui asmeniškai arba pareiškėjo įgalioto asmens, siunčiama registruotu laišku arba teikiama per pašto kurjerį toliau nurodytais adresais pagal savo gyvenamąją vietą arba bityno registravimo vietą:

	Agentūros teritorinis paramos administravimo skyrius
	Adresas


	Telefonas



	Alytaus skyrius
	Tvirtovės g. 1/ Naujoji g. 2, 62116 Alytus
	(8 315) 56 793

	Kauno skyrius
	Donelaičio g. 33, 44240 Kaunas
	(8 37) 30 85 53

	Klaipėdos skyrius
	Naujoji uosto g. 11, 92121 Klaipėda
	(8 46) 421 436

	Marijampolės skyrius
	Gamyklų g. 1, 68300 Marijampolė
	(8 343) 97 959, (8 343) 97 993

	Panevėžio skyrius
	Anykščių g. 4, 35171 Panevėžys
	(8 45) 502 260, (8 45) 502 269

	Šiaulių skyrius
	Dvaro g. 78, 76298 Šiauliai
	(8 41) 596 084, (8 41) 596 118

	Tauragės skyrius
	Prezidento g. 7, 72258 Tauragė
	(8 446) 20 121, (8 446) 20 131

	Telšių skyrius
	Pramonės g. 5, 87101, 87333 Telšiai
	(8 444) 77 051

	Utenos skyrius
	J. Basanavičiaus g. 126, 28214 Utena
	(8 389) 64 081

	Vilniaus skyrius
	S. Dariaus ir S. Girėno g. 40, 02189 Vilnius
	(8 5) 264 9486


18. Kitais adresais paramos paraiškos nepriimamos. Siunčiant registruotu laišku arba teikiant per pašto kurjerį, reikalaujamų dokumentų kopijos turi būti patvirtintos teisės aktų nustatyta tvarka arba teikiančio paramos paraišką juridinio asmens antspaudu (jei antspaudą privalu turėti) ir vadovo ar jo įgalioto asmens parašu.

19. Jei paramos paraiška teikiama asmeniškai ar pareiškėjo įgalioto asmens, pateikiami reikalingų dokumentų originalai (jų kopijas patvirtina Agentūros teritoriniai paramos administravimo skyriai) arba reikalingų dokumentų kopijos, patvirtintos teisės aktų nustatyta tvarka arba teikiančio paramos paraišką juridinio asmens antspaudu (jei antspaudą privalu turėti) ir vadovo ar jo įgalioto asmens parašu. Agentūros teritoriniai paramos administravimo skyriai paramos paraiškas ir kitus reikalingus dokumentus išsiunčia Agentūrai.

20. Paramos paraiškoje turi būti numatytos visos išlaidos, kurios yra susijusios su priemonės įgyvendinimu. Iš paramos lėšų bus finansuojamos tik tinkamos finansuoti ir būtinos priemonei įgyvendinti išlaidos ir ne daugiau, nei numatytas paramos dydis. Tinkamos finansuoti išlaidos turi būti aiškiai išvardytos pagal išlaidų kategorijas. Tinkamų finansuoti išlaidų (išskyrus autorinių darbų pirkimo, kuro, pašto, elektros, šildymo, interneto ir ryšių išlaidų) sumoms pagrįsti turi būti pateikiamas bent vienas komercinis pasiūlymas iš prekių tiekėjų, paslaugų ar darbų teikėjų arba viešai tiekėjų pateikta informacija (internete, reklaminėje medžiagoje ir pan.), kur turi būti nurodyta:

20.1. planuojamos įsigyti prekės (įrangos, technikos ar kt.), paslaugos ar darbo pavadinimas;

20.2. galutinė siūlomų prekių, paslaugų ar darbų kaina Lietuvos Respublikoje litais (su PVM ir be PVM);

20.3. patvirtinimas, kad siūloma įsigyti prekė, technika ir įranga yra nauja ir nenaudota, o technika ir įranga atitinka teisės aktų nustatytus saugos reikalavimus.

21. Prie paramos paraiškos papildomai pateikiami užpildyti:

21.1. bičių laikytojų, kurie pretenduoja gauti paramą pagal priemonę „Varozės kontrolė“, sąrašai (pagal priemonę „Varozės kontrolė“ (4 priedas);

21.2. bičių laikytojų, kurie pretenduoja gauti paramą pagal priemonę „Bičių šeimų atnaujinimas“, sąrašai (pagal priemonę „Bičių šeimų atnaujinimas“ (5 priedas).

22. Paramos paraiškos teikiamos vieneriems metams. Pareiškėjas gali teikti paramos paraišką pagal kelias priemones, jeigu atitinka visus toms priemonėms keliamus reikalavimus. Kiekvienai priemonei pildoma atskira paramos paraiška. Pagal kiekvieną priemonę pareiškėjas per metus gali teikti tik vieną paramos paraišką, išskyrus priemonę „Bitininkystei ir bitininkystės produktams skirtos taikomųjų mokslinių tyrimų programos“. Pareiškėjas, atitinkantis šiai priemonei keliamus reikalavimus, gali teikti ne daugiau kaip 5 paramos paraiškas. Kiekvienam tyrimui pildoma atskira paramos paraiška.

23. Pareiškėjas įsipareigoja, kad išlaidos, kurioms finansuoti prašoma paramos, nebuvo, nėra ir nebus finansuojamos iš kitų nacionalinių programų ir Europos Bendrijos fondų.

24. Pareiškėjas turi įsipareigoti, kad neparduos ar kitaip neperduos kitam asmeniui už paramos lėšas įsigyto ilgalaikio turto (įrangos, technikos ir kt.) penkerius metus nuo priemonės įgyvendinimo laikotarpio pabaigos (išskyrus tuos atvejus, kai atsiranda objektyvios aplinkybės).

25. Pasikeitus paramos paraiškos duomenims, pareiškėjas iki paramos paraiškų priėmimo termino pabaigos gali pateikti prašymą dėl duomenų keitimo. Po paramos paraiškų priėmimo termino pabaigos pareiškėjas gali keisti tik tuos duomenis, kurie nedidina paramos sumos (pareiškėjas gali atsisakyti dalies paramos sumos), – adresą, banko rekvizitus ir pan. Teikiant Agentūrai prašymus pakeisti banko sąskaitą, į kurią bus pervedamos paramos lėšos, prašymą pasirašiusiojo asmens parašo tikrumas turi būti patvirtintas notaro arba seniūno Lietuvos Respublikos notariato įstatymo nustatyta tvarka. Patvirtinti pasirašiusiojo asmens parašo tikrumą taip pat gali Agentūros darbuotojas. Prašymas dėl duomenų pakeitimo turi būti siunčiamas Agentūros Kaimo plėtros ir žuvininkystės programų departamento Tęstinių priemonių administravimo skyriui.

26. Paramos paraiškos ir kiti reikalingi dokumentai pildomi lietuvių kalba.

VIII. PARAMOS PARAIŠKŲ VERTINIMAS IR PARAMOS SKYRIMAS

27. Agentūra per 30 darbo dienų (neįskaičiuojamas paklausimų pareiškėjui terminas) nuo paramos paraiškų priėmimo termino pabaigos įvertina priimtų paramos paraiškų tinkamumą paramai gauti (ar paramos paraiška ir kiti reikalingi dokumentai gauti iki galutinio paramos paraiškų pateikimo termino; ar paramos paraiška visiškai užpildyta, atitinka paramos paraiškos formą ir yra pasirašyta pareiškėjo; ar pateikti visi reikalingi dokumentai ar jų kopijos; ar paramos paraiškos turinys atitinka Programos tikslus).

28. Jei kvietimo teikti paramos paraiškas metu pareiškėjų prašoma suma yra ne didesnė nei kiekvienai priemonei (ar jos specialiajam tikslui įgyvendinti) skirta paramos suma, parama suteikiama visiems pareiškėjams, kurie po paramos paraiškų vertinimo pripažįstami tinkamais gauti paramą. Tuo atveju, jei pareiškėjų prašoma suma yra didesnė nei kiekvienai priemonei (ar jos specialiajam tikslui įgyvendinti) skirta paramos suma, parama skiriama daugiausia pirmumo balų surinkusiems pareiškėjams ir (arba) paramos intensyvumas proporcingai mažinamas, rekomendacinį sprendimą priima Lietuvos Respublikos žemės ūkio ministro įsakymu patvirtinta Paramos bitininkystės sektoriui skyrimo ir probleminių klausimų sprendimo komisija (toliau – Komisija), prireikus Komisija gali rekomenduoti taikyti papildomus kriterijus paraiškoms vertinti.

29. Paramos paraiškų pirmumas vertinamas pagal atitiktį pirmumo reikalavimams (6 priedas). Pirmumo reikalavimai nustatomi atsižvelgiant į paramos paraiškoje pateiktą informaciją ir prie jos pateiktus dokumentus. Jei paramos paraiškos byloje nėra duomenų, leidžiančių nustatyti pareiškėjo atitiktį pirmumo reikalavimui, laikoma, kad pareiškėjas neatitinka šio pirmumo reikalavimo (pareiškėjui pranešimas dėl papildomos informacijos teikimo arba patikslinimo nesiunčiamas, išskyrus priemones, kuriose pareiškėjams pirmumo balas suteikiamas pagal laikomų bičių šeimų skaičių).

30. Agentūra, įvertinusi paramos paraiškas, parengia nustatytos formos Paramos paraiškų pagal Paramos Lietuvos bitininkystės sektoriui 2014–2016 metų programos priemones vertinimo rezultatų suvestinę (7 priedas), teikiamą Komisijai, kuri per 5 darbo dienas nuo paramos paraiškų vertinimo rezultatų suvestinės gavimo priima rekomendacinio pobūdžio sprendimą dėl paramos skyrimo. Sprendimas dėl paramos skyrimo pareiškėjams, pateikusiems paramos paraiškas pagal priemonę ,,Bitininkystei ir bitininkystės produktams skirtos taikomųjų mokslinių tyrimų programos“, priimamas atsižvelgiant į Komisijos išvadas. Komisija kreipiasi į nepriklausomą (-us) ekspertą (-us) dėl išvadų apie temų aktualumą, naudą bitininkams ir bitininkystės sektoriui pateikimo.

31. Galutinis sprendimas dėl paramos įteisinamas Ministerijos kanclerio potvarkiu per 5 darbo dienas po Komisijos priimto rekomendacinio pobūdžio sprendimo dėl paramos skyrimo (Ministerijos kanclerio potvarkiuose turi būti nurodoma fizinio asmens vardas, pavardė arba juridinio asmens teisinė forma ir pavadinimas, skirta paramos suma. Prie pareiškėjų, kuriems skiriama parama priemonei ,,Bitininkystei ir bitininkystės produktams skirtos taikomųjų mokslinių tyrimų programos“ įgyvendinti, papildomai nurodomas ir numatomo atlikti tyrimo pavadinimas). Apie tokį sprendimą Agentūra informuojama per 3 darbo dienas nuo jo priėmimo dienos ir paskelbiama interneto tinklalapiuose (Ministerijos – www.zum.lt ir Agentūros – www.nma.lt).
32. Apie sprendimą dėl paramos skyrimo ar neskyrimo pareiškėjai informuojami per 10 darbo dienų nuo Ministerijos kanclerio potvarkio gavimo dienos Agentūros nustatyta tvarka.
33. Priėmus sprendimą suteikti paramą, pareiškėjas tampa paramos gavėju.

34. Jei išlaidų plano pakeitimai nesuderinti su Agentūra, jie negalimi.

35. Apie išlaidų plano keitimą paramos gavėjas turi informuoti Agentūros Kaimo plėtros ir žuvininkystės programų departamento Tęstinių priemonių administravimo skyrių ne vėliau kaip iki einamųjų metų rugpjūčio 20 d.

36. Paramos gavėjas privalo 5 metus nuo paramos paraiškos pateikimo dienos saugoti visus su paramos gavimu susijusius dokumentus.

IX. MOKĖJIMO PRAŠYMO PILDYMAS, TEIKIMAS, REGISTRAVIMAS

IR PARAMOS IŠMOKĖJIMAS

37. Užpildytos mokėjimo prašymų formos (8 priedas) kartu su išlaidų pagrindimo ir apmokėjimo įrodymo dokumentais bei kitais Taisyklėse numatytais reikiamais dokumentais teisės aktų nustatyta tvarka teikiamos Agentūros teritoriniams paramos administravimo skyriams, nurodytiems 17 punkte, asmeniškai arba paramos gavėjo įgalioto asmens. Kitais adresais mokėjimo prašymai nepriimami.
38. Teikiant mokėjimo prašymą asmeniškai arba pareiškėjo įgaliotam asmeniui, būtina pateikti išlaidų pagrindimo ir apmokėjimo įrodymo dokumentų originalus, kurių kopijas patvirtina Agentūros teritoriniai paramos administravimo skyriai, arba išlaidų pagrindimo dokumentų kopijos turi būti patvirtintos teisės aktų nustatyta tvarka arba teikiančio mokėjimo prašymą juridinio asmens antspaudu (jei antspaudą privalu turėti) ir vadovo ar jo įgalioto asmens parašu. Paramos gavėjai, kurie perka įrangą, pateikia originalius išlaidų pagrindimo dokumentus. Agentūros teritoriniai paramos administravimo skyriai mokėjimo prašymus ir dokumentus ar jų kopijas išsiunčia Agentūrai.

39. Mokėjimo prašymas ir kiti reikalingi dokumentai pildomi lietuvių kalba.

40. Prie mokėjimo prašymo paramos gavėjas papildomai pateikia užpildytus:

40.1. bičių laikytojų, kurie buvo konsultuoti pagal priemonę „Techninė pagalba bitininkams ir jų grupėms“, sąrašą (pagal priemonę „Techninė pagalba bitininkams ir jų grupėms“ (9 priedas);

40.2. bičių laikytojų, kurie gavo paramą pagal priemonę „Varozės kontrolė“, sąrašą (pagal priemonę „Varozės kontrolė“ (10 priedas);

40.3. bičių laikytojų, kurie gavo paramą pagal priemonę „Bičių šeimų atnaujinimas“, sąrašą (pagal priemonę „Bičių šeimų atnaujinimas“ (11 priedas);

40.4. atlikto taikomojo mokslinio tyrimo ataskaitą Agentūrai, o jos kopiją siunčia Ministerijai (pagal priemonę ,,Bitininkystei ir bitininkystės produktams skirtos taikomųjų mokslinių tyrimų programos“).

41. Mokėjimo prašymus kartu su reikalaujamais priedais iš paramos gavėjų priima ir registruoja Agentūros teritoriniai paramos administravimo skyriai pagal pareiškėjo gyvenamąją vietą ir (arba) bityno registravimo vietą.

42. Mokėjimo prašymus paramos gavėjas turi pateikti Agentūros teritoriniams paramos administravimo skyriams po Pranešimo apie paramos teikimą (13 priedas) gavimo, bet ne vėliau kaip iki einamųjų metų rugsėjo 5 d. Mokėjimo prašymai, pateikti po nustatyto termino pabaigos, nepriimami.

43. Vertinant mokėjimo prašymą nustatoma, kokios išlaidos yra tinkamos finansuoti, ir nuo jų yra skaičiuojama kompensuojama paramos suma.

44. Jei priimamas sprendimas išmokėti visą prašomą paramos sumą, lėšos pervedamos į paramos gavėjo nurodytą sąskaitą.

45. Jei mokėjimo prašymas atmetamas ar neišmokama dalis prašomos paramos sumos, paramos gavėjas per 10 darbo dienų nuo mokėjimo prašymo galutinio įvertinimo informuojamas raštu Agentūros nustatyta tvarka.
46. Agentūra, įvertinusi mokėjimo prašyme nurodytų padarytų išlaidų tinkamumą finansuoti, užsako paramos lėšas.

47. Paramos lėšos užsakomos ir išmokamos Lėšų Europos Sąjungos žemės ūkio fondų ir Europos žuvininkystės fondo priemonėms įgyvendinti išmokėjimo ir gavimo iš Europos Komisijos taisyklių, patvirtintų Lietuvos Respublikos žemės ūkio ministro 2006 m. spalio 17 d. įsakymu Nr. 3D-403 (Žin., 2006, Nr. 111-4234; 2012, Nr. 67-3434), nustatyta tvarka.

48. Paramos lėšos paramos gavėjams išmokamos iki einamųjų metų spalio 15 d.

49. Agentūros informaciniame portale skelbiama informacija apie paramos gavėjus, nurodant pavadinimus (jei juridiniai asmenys), savivaldybę, kuriai paramos gavėjas priklauso arba kurioje yra registruotas, ir, jei yra, pašto kodą, gautą paramos sumą iš Europos žemės ūkio garantijų fondo.

50. Iki einamųjų metų gruodžio 1 d. Agentūra pateikia Ministerijai ataskaitą apie Paramos Lietuvos bitininkystės sektoriui 2014–2016 metų programos priemonių įgyvendinimą (12 priedas).

51. Paramos gavėjas priemonės įgyvendinimo laikotarpiu pagal vieną paraišką gali pateikti vieną mokėjimo prašymą.

X. TECHNINĖ PAGALBA bitininkams ir jų grupėms

52. Pagal šią priemonę kompensuojamos šios tinkamos išlaidos: 
52.1. iki 100 proc. patirtų tinkamų finansuoti išlaidų mokymui (konferencijoms šalies mastu) organizuoti – bet ne daugiau kaip 270 Lt už vieną akademinę valandą, ne daugiau kaip 12 000 Lt konferencijai šalies mastu organizuoti. Išlaidos dėstytojų darbo užmokesčiui ar jų autoriniam atlyginimui negali viršyti 150 Lt už vieną akademinę valandą. Vienoje paraiškoje gali būti numatytas ne ilgesnis kaip 40 akademinių valandų mokymas. Pareiškėjas, sudarydamas grupes, turi atsižvelgti į tai, kad mažiausias klausytojų skaičius grupėje – 12. Jei mokyme dalyvavo mažesnis klausytojų skaičius, paramos gavėjui pateikus mokėjimo prašymą bus kompensuojamos tik tos išlaidos, kurios tiesiogiai nepriklauso nuo klausytojų skaičiaus, o visų kitų išlaidų kompensuojama suma turi būti sumažinta atsižvelgiant į dalyvavusių klausytojų skaičių;

52.2. iki 100 proc. patirtų tinkamų finansuoti išlaidų konsultavimo bitininkystės klausimais paslaugoms – ne daugiau kaip vienas konsultantas šalies mastu iki 10 000 Lt;

52.3. iki 100 proc. patirtų tinkamų finansuoti išlaidų sukurtai bitininkų interneto svetainei (vienai visos šalies mastu) tobulinti, informacijai atnaujinti ir palaikyti – ne daugiau kaip 10 000 Lt;

52.4. iki 100 proc. patirtų tinkamų finansuoti išlaidų mokomajai išvykai į užsienį organizuoti (iš jų – autorinis atlyginimas, įskaitant visus su autorinėmis sutartimis susijusius darbdaviui Lietuvos Respublikos teisės aktų nustatyta tvarka privalomus mokėti mokesčius už mokomosios išvykos programos parengimą, ne daugiau kaip 2 000 Lt) – ne daugiau kaip 30 000 Lt, jaunųjų bitininkų mokomajai išvykai – ne daugiau kaip 12 000 Lt.;

52.5. iki 100 proc. patirtų tinkamų finansuoti išlaidų bitininkų asociacijų šalies mastu tęstiniam (serijiniam) leidiniui parengti ir išleisti – ne daugiau kaip 18 000 Lt, iš jų ne daugiau kaip 9 000 Lt leidiniui spausdinti; ne daugiau kaip 9 000 Lt leidiniui parengti.

52.6. iki 70 proc. patirtų tinkamų finansuoti išlaidų bitininkavimo inventoriui įsigyti, bet :
52.6.1. ne daugiau kaip 1 050,00 Lt už rankinį medsukį; 
52.6.2. ne daugiau kaip 1 960,00 Lt už elektrinį-rankinį medsukį;

52.6.3. ne daugiau kaip 3 000,00 Lt už elektrinį medsukį;

52.6.4. ne daugiau kaip 1 750,00 Lt už nerūdyjantį atakiavimo stalą;

52.6.5. ne daugiau kaip 1 400,00 Lt už nerūdyjantį vaško lydytuvą;

52.6.6. ne daugiau kaip 1 750,00 Lt už elektrinį vaško lydytuvą;

52.6.7. ne daugiau kaip 1 400,00 Lt už žiedadulkių džiovyklą;

52.6.8. ne daugiau kaip 2 100,00 Lt už nerūdijančio plieno  medaus laikymo - nusodinimo talpyklų komplektą  (60 l, 80 l, 100 l, 120 l, 150 l);

52.6.9. ne daugiau kaip 2 800,00 Lt už korių atakiavimo įrangą.
53. Tinkamos finansuoti išlaidos:

53.1. mokymo organizavimo:

53.1.1. administracinės išlaidos, kurios negali sudaryti daugiau kaip 15 proc. visos paramos sumos (skaičiuojant nuo visų tinkamų finansuoti išlaidų) (darbo užmokestis priemonės administratoriams; skelbimai spaudoje bei kitose viešojo informavimo priemonėse, stendų parengimas; ryšių (telefono, pašto, interneto);

53.1.2. atlyginimas dėstytojui (-iams) (darbo užmokestis, įskaitant visus darbdaviui ir jo darbuotojui (-ams) Lietuvos Respublikos teisės aktų nustatyta tvarka privalomus mokėti mokesčius ir kitas su darbo teisiniais santykiais susijusias išmokas, jei dirbama pagal darbo sutartį, arba atlygis pagal paslaugų sutartį (-is), kai paslaugas teikia juridinis (-iai) asmuo (-enys) arba Nuolatinio Lietuvos gyventojo individualios veiklos vykdymo pažymą (-as) turintis (-ys) fizinis (-iai) asmuo (-enys), arba autorinis atlyginimas, įskaitant visus su autorinėmis sutartimis susijusius darbdaviui Lietuvos Respublikos teisės aktų nustatyta tvarka privalomus mokėti mokesčius). Teikiant paramos paraišką turi būti nurodyta, ar dėstytoją (-us) ketinama samdyti pagal darbo, ar pagal paslaugų teikimo sutartį, ar pagal autorinę sutartį;

53.1.3. metodinės ir techninės medžiagos įsigijimo (kanceliarinės prekės; kompiuterinės mokymo programos; mokymo baigimo pažymėjimai; praktinio mokymo priemonės, kurios bus naudojamos mokymų vykdymo metu ir negali būti įtraukiamos į apskaitą kaip ilgalaikis materialusis turtas ar įranga);

53.1.4. patalpų, įrangos (mokymo medžiagos demonstravimo technika) nuomos, kurios negali sudaryti daugiau kaip 15 proc. visos paramos sumos (skaičiuojant nuo visų tinkamų finansuoti išlaidų);

53.1.5. priemonei įgyvendinti reikalingos dalomosios medžiagos parengimo, dauginimo, įrišimo (autorinis atlyginimas, įskaitant visus su autorinėmis sutartimis susijusius darbdaviui Lietuvos Respublikos teisės aktų nustatyta tvarka privalomus mokėti mokesčius);

53.1.6. transporto (išvykoms į praktinio mokymo vietą bei ekskursijoms į bitynus);

53.1.7. mokymo dalyvių aprūpinimo maitinimu ir nakvyne;

53.2. šalies mastu mokomųjų išvykų į užsienį (transportas; autorinis atlyginimas, įskaitant visus su autorinėmis sutartimis susijusius darbdaviui Lietuvos Respublikos teisės aktų nustatyta tvarka privalomus mokėti mokesčius; už mokomosios išvykos programos parengimą išvykos organizatoriui; valiutos konvertavimo mokesčiai; tarptautinio mokėjimo nurodymo mokesčiai; nakvynės išlaidos, reprezentacinės išlaidos, kelionės draudimo išlaidos, dalyvio mokestis (jei toks nustatytas);

53.3. konsultavimo bitininkystės klausimais:

53.3.1. konsultavimo paslaugų teikimo (darbo užmokestis pagal darbo sutartį bitininkystės specialistui, teikiančiam paramos paraiškoje numatytas konsultavimo bitininkystės klausimais paslaugas, iki 60 proc. tinkamų finansuoti išlaidų vertės);

53.3.2. priemonių, būtinų konsultavimo paslaugoms teikti, įsigijimo (kanceliarinės prekės; kompiuterinės mokymo programos; patalpų, įrangos nuoma; ryšių ir pašto paslaugų);

53.3.3. informacijos rengimo ir skelbimo (straipsniai spaudoje, televizijos ir radijo laidose, internete, projekto viešinimo išlaidos);

53.3.4. transporto;

53.4. sukurtos šalies bitininkams interneto svetainės tobulinimo, informacijos atnaujinimo ir palaikymo;

53.5. bitininkų asociacijų tęstinio (serijinio) leidinio parengimo (autorinis atlyginimas, įskaitant visus su autorinėmis sutartimis susijusius darbdaviui Lietuvos Respublikos teisės aktų nustatyta tvarka privalomus mokėti mokesčius, už leidinio parengimą) ir išleidimo (leidinio spausdinimas ir maketavimas).

XI. Varozės kontrolė

54. Pagal šią priemonę tinkamos finansuoti išlaidos: preparatų varozei gydyti įsigijimo ir jos profilaktikos, biologinių, ekologinių priemonių, dozavimo įrangos įsigijimo, taip pat administracinės išlaidos, kurios atsiranda teikiant informaciją bitininkams ar jų grupėms apie bičių varozės gydymo preparatus ir jų įsigijimą.

55. Pagal priemonę „Varozės kontrolė“ kompensuojama iki 100 proc. tinkamų finansuoti išlaidų, bet:

55.1. ne daugiau kaip 5 Lt vienai bičių šeimai (jei yra didesnis lėšų poreikis, nei numatyta, paramos dydis gali būti keičiamas);

55.2. ne daugiau kaip 600 Lt administracinių išlaidų:

55.2.1. darbo užmokestis pagal darbo sutartį priemonės administratoriui;

55.2.2. kanceliarinės, ryšių ir pašto, transporto, smulkios biuro įrangos, kompiuterinės įrangos priedų išlaidos.

XII. AVILIŲ TRANSPORTAVIMO į ganyklas RACIONALIZAVIMAS

56. Kompensuojama iki 70 proc. tinkamų finansuoti išlaidų, bet ne daugiau kaip 3 100 Lt už vieno avilių transportavimo įrenginio (priekabos bičių aviliams transportuoti, išskyrus savaeiges) ir ne daugiau kaip 1 100 Lt už vieno priedo avilių transportavimo įrenginiui įsigijimą (bičių šeimų krovimo inventorius ir mechanizmai). Vienam pareiškėjui kompensuojama tik vieno avilių transportavimo įrenginio ir (ar) vieno jo priedo įsigijimas.

57. Šios priemonės įgyvendinimas neremiamas, jei pareiškėjas:

57.1. gavo paramą pagal šią priemonę 2005–2013 metų laikotarpiu;

57.2. gavo paramą avilių transportavimo įrenginiui arba avilių transportavimo įrenginio priedams įsigyti pagal Lietuvos kaimo plėtros 2007–2013 metų programos priemones.
XIII. MEDAUS fizinių ir cheminių savybių analizė

58. Pagal šią priemonę kompensuojama:

58.1. iki 90 proc. tinkamų finansuoti išlaidų, bet ne daugiau kaip 20 tūkst. Lt laboratoriniams įrenginiams įsigyti;

58.2. iki 90 proc. už vieną medaus mėginio kokybės tyrimą.

59. Kompensuojamos šios išlaidos:

59.1. medaus kokybės tyrimo laboratorinės įrangos įsigijimo;

59.2. medaus kokybės tyrimo kaštai (neturi būti įtrauktos 59.1 punkte nurodytos išlaidos).

XIV. bičių šeimų atnaujinimas

60. Kompensuojamos šios tinkamos išlaidos:

60.1. veisliniams bitynams kompensuojama iki 50 proc. už veislinę Karnikos porūšio bičių motiną, bet ne daugiau kaip:

60.1.1. 5 Lt už vieną neapvaisintą veislinę Karnikos porūšio bičių motiną;

60.1.2. 17 Lt už vieną nebonituotą apvaisintą veislinę Karnikos porūšio bičių motiną;

60.1.3. 30 Lt už vieną bonituotą apvaisintą veislinę Karnikos porūšio bičių motiną;

60.2. naujų avilių įsigijimo ir susidėvėjusių avilių dalių pakeitimo (rėmas, diafragma, skirtukas, šoninė ar viršutinė pagalvė, bičių maitintuvė, skiriamoji tvorelė) išlaidos kompensuojamos iki 70 proc., bet ne daugiau kaip:

60.2.1. 300 Lt už vieną avilį (jei viršijamos šiai priemonei skirtos lėšos, pirmenybė teikiama mediniams aviliams);

60.2.2. 2,00 Lt už vieną rėmą (vienam aviliui iki 16 rėmų);

60.2.3. 6,00 Lt už vieną diafragmą (vienam aviliui iki 2 diafragmų);

60.2.4. 0,30 Lt už vieną skirtuką (vienam aviliui iki 16 skirtukų);

60.2.5. 8,00 Lt už vieną šoninę pagalvę (vienam aviliui iki 2 šoninių pagalvių);

60.2.6. 12 Lt už vieną viršutinę pagalvę (vienam aviliui 1 viršutinė pagalvė);

60.2.7. 14,00 Lt už vieną bičių maitintuvę (vienam aviliui 1 maitintuvė);

60.2.8. 10,00 Lt už vieną skiriamąją tvorelę (vienam aviliui 1 tvorelė).
61. Vienas paramos gavėjas gali įsigyti ne daugiau kaip 5 naujus avilius arba pakeisti ne daugiau kaip 15 avilių susidėvėjusias dalis.

62. Šios priemonės įgyvendinimas neremiamas, jei pareiškėjas gavo paramą naujiems aviliams arba avilių dalims įsigyti pagal Lietuvos kaimo plėtros 2007–2013 metų programos priemones arba jeigu gavo paramą pagal šią priemonę 2005–2013 metais.

XV. BITININKYSTei ir BITININKYSTĖS produktams skirtos taikomųjų tyrimų programos

63. Kompensuojama iki 100 proc. tinkamų finansuoti išlaidų, bet ne daugiau kaip 30 tūkst. Lt už vieną taikomąjį mokslinį tyrimą.

64. Kompensuojamos šios tinkamos išlaidos:

64.1. taikomojo mokslinio tyrimo administravimo, t. y. darbo užmokestis priemonės administratoriui (-iams) pagal darbo sutartį (iki 5 proc. bendros taikomojo mokslinio tyrimo išlaidų sumos);

64.2. komandiruočių, kurios tiesiogiai susijusios su taikomųjų mokslinių tyrimų vykdymu. Komandiruotės į užsienį gali būti mokamos, jei tyrimui atlikti būtina pasinaudoti užsienio archyvais, laboratorine įranga ar kitomis unikaliomis mokslinėmis priemonėmis paramos paraiškoje nurodytiems taikomiesiems moksliniams tyrimams vykdyti (iki 30 proc. bendros taikomojo tyrimo sumos);

64.3. apmokėjimo už darbą asmenims, tiesiogiai susijusiems su taikomaisiais moksliniais tyrimais, jų rezultatų pritaikymu ūkinėje veikloje (darbo užmokestis pagal darbo sutartį, įskaitant visus darbdaviui ir jo darbuotojui (-ams) Lietuvos Respublikos teisės aktų nustatyta tvarka privalomus mokėti mokesčius ir kitas su darbo teisiniais santykiais susijusias išmokas, jei dirbama pagal darbo sutartį, arba atlygis pagal paslaugų sutartį (-is), kai paslaugas teikia juridinis (-iai) asmuo (-enys) arba Nuolatinio Lietuvos gyventojo individualios veiklos vykdymo pažymą (-as) turintis (-ys) fizinis (-iai) asmuo (-enys), arba autorinis atlyginimas, įskaitant visus su autorinėmis sutartimis susijusius darbdaviui Lietuvos Respublikos teisės aktų nustatyta tvarka privalomus mokėti mokesčius). Teikiant paramos paraišką turi būti nurodyta, ar dėstytoją (-us) ketinama samdyti pagal darbo, ar pagal paslaugų teikimo sutartį, ar pagal autorinę sutartį;

64.4. prekių (iki 30 proc. bendros projekto išlaidų sumos) įsigijimo:

64.4.1. medžiagų, reagentų, instrumentų, darbo saugos priemonių ar priemonių, kurios sunaudojamos taikomojo mokslinio tyrimo vykdymo metu ir negali būti įtraukiamos į apskaitą kaip ilgalaikis turtas ar įranga, įsigijimo;

64.4.2. programinės įrangos ir kitos įrangos, kuri bus naudojama taikomajam moksliniam tyrimui atlikti bei jo rezultatams pritaikyti ūkinėje veikloje, įsigijimo arba nuomos;

64.4.3. prietaisų, kurie bus naudojami taikomajam moksliniam tyrimui atlikti bei jo rezultatams pritaikyti ūkinėje veikloje, įsigijimo arba nuomos;

64.5. papildomos taikomojo mokslinio tyrimo išlaidos, tiesiogiai susijusios su šiais darbais arba jų rezultatų pritaikymu ūkinėje veikloje (iki 20 proc. bendros projekto išlaidų sumos), – patalpų išlaikymo (patalpų nuoma, šildymas, elektros energija); ryšių išlaidos (telefonas, paštas, internetas); transporto;

64.6. leidinių apie tyrimo rezultatus parengimo ir išleidimo;

64.7. apmokėjimo už paslaugas, tiesiogiai susijusias su atliekamu taikomuoju moksliniu tyrimu.

XVI. SANKCIJOS

65. Paramos gavėjui nesilaikant Pranešime apie paramos teikimą nurodytų sąlygų ar jas pažeidžiant numatomos šios sankcijų rūšys: paramos neskyrimas ir paramos susigrąžinimas. Paramos susigrąžinimas vykdomas pagal Grąžintinų lėšų, susidariusių įgyvendinant Europos Sąjungos žemės ūkio fondų priemones, administravimo taisykles, patvirtintas Lietuvos Respublikos Vyriausybės 2008 m. vasario 13 d. nutarimu Nr. 137 (Žin., 2008, Nr. 23-851; 2009, Nr. 121-5200).

66. Parama neskiriama:

66.1. jei pareiškėjas buvo patvirtintas paramos gavėju 2013 metais pagal Paramos Lietuvos bitininkystės sektoriui 2011–2013 metų programos priemonę, tačiau iki 2013 m. rugsėjo 5 d. nepateikė mokėjimo prašymo ir apie tai neinformavo Agentūros;
66.2. jei paramos gavėjas nepateikė mokėjimo prašymo iki einamųjų metų rugsėjo 5 d. ir apie tai neinformuoja Agentūros. Tokiu atveju jis metus netenka teisės kreiptis paramos pagal Programą;
66.3. jei teikdamas paramos paraišką ir (arba) prašydamas išmokėti paramos lėšas arba įgyvendindamas priemonę paramos gavėjas pateikia neteisingą informaciją arba nuslepia informaciją, turinčią reikšmės priimant sprendimą suteikti paramą arba tinkamai kontroliuoti priemonės įgyvendinimą;

66.4. kitais šiose Taisyklėse ir Pranešime apie paramos teikimą numatytais atvejais.

XVII. BAIGIAMOSIOS NUOSTATOS

67. Už paramos paraiškoje bei kituose dokumentuose pateiktų duomenų teisingumą atsako pareiškėjas ar paramos gavėjas.

68. Už paramos paraiškų ir mokėjimo prašymų bei prie jų pateikiamų dokumentų priėmimą, registravimą, administracinį ir fizinį patikrinimą, paramos dydžio apskaičiavimą ir išmokėjimą paramos gavėjams, lėšų apskaitą ir ataskaitų teikimą atsako Agentūra.

69. Pareiškėjai, neteisėtai gavę paramą, ir asmenys, prisidėję prie neteisėto paramos gavimo, atsako teisės aktų nustatyta tvarka.

70. Pareiškėjas ir (arba) paramos gavėjas, nesutinkantis su Agentūros ar Ministerijos sprendimais, veikimu ar neveikimu, gali juos skųsti Lietuvos Respublikos teisės aktų nustatyta tvarka.

____________________
